Як журналіст сельскай газеты я не мог не прыняць удзел у выданні калектыўных зборнікаў нарысаў і стварэнні літаратурных запісаў, як тады казалі, правафланговых пяцігодак па чыста аграрнай тэматыцы. Вось некаторыя з іх: “Люцэрна — кладоўка бялку”,”Аддача бульбянога гектара”,”Мая пяцігодка” і г. д. Лічу за ўдачу, што мне выпаў гонар пры падтрымцы “Белорусской нивы” працаваць над кнігай “Земля и люди” разам з дырэктарам саўгаса “Брылёва” Гомельскага раёна Героем Сацыялістычнай Працы Аркадзем Кобрусевым, над брашурамі, аўтарамі якіх сталі аператар машыннага даення тагачаснага племзавода “Насовічы” Добрушскага раёна Таццяна Трафімовіч, першы камбайнер-тысячнік Беларусі Георгій Катляроў, кожны з якіх у розны час атрымаў высокае званне Героя Сацыялістычнай Працы. Скажу шчыра: усе яны дапамагалі мне больш дакладна вывучаць моцныя і слабыя бакі калектыўнай сельгасвытворчасці, больш прафесійна пісаць пра жыццё сельскай глыбінкі.